Ove Fich (S), 1998-12-02:
Den overordnede målsætning for Socialdemokratiet er, at 95 pct. af en ungdomsårgang skal have en ungdomsuddannelse med kvalitet i.
Den målsætning er central, fordi uddannelse er en vigtig forudsætning for, at man får udviklet sine evner og interesser og dermed sikrer sig mulighed for at indgå i arbejdslivet.
Lovforslaget om fornyelse af de tekniske erhvervsuddannelser skal ses som et delelement i regeringens samlede udspil om en styrkelse af uddannelsesområdet, hvor andre elementer bl.a. er en styrkelse af vejledningen af de unge og målretning af 10. klasserne.
Lovforslaget er en styrkelse af uddannelsesområdet for de tekniske erhvervsuddannelser ved, at de unge får et mere overskueligt, fleksibelt og imødekommende system, hvor uddannelserne er tilpasset individet i forhold til de unges forudsætninger og ønsker.
I den forbindelse er forslaget om en individuelt udformet uddannelsesbog vigtigt.
Uddannelsesbogen er planlægningsredskabet og redskabet til at følge undervisningen op.
Uddannelsesbogen skal endvidere have den funktion, at den sætter fokus på praktikdelen i forhold til den samlede uddannelse.
Med indførelsen af kun syv indgange, der hver giver kompetence til flere hovedforløb, sikres overskueligheden. Samtidig sker specialiseringen først på et senere tidspunkt end i de nuværende ordninger, så de unge har længere tid til at bestemme sig for, i hvilken retning de vil gå.
Det vil give et lavere frafald, fordi færre vælger fejl.
Med lovforslaget får de tekniske erhvervsuddannelser en bedre mulighed for at markere sig som ligeværdige til gymnasier og andre boglige uddannelser.
Det skulle gerne bevirke, at de unge i højere grad har et reelt frit valg af, hvilken uddannelse de ønsker at gå i gang med.
Samtidig er det vigtigt for Socialdemokratiet, at de mindre bogligt indstillede unge får et bedre tilbud om uddannelse end hidtil.
De får en individuel plan og kan stige af uddannelserne, men alligevel sikre sig kvalifikationer, der giver dem plads på arbejdsmarkedet.
Deri ligger der fleksibilitet, men samtidig sikrer fleksibiliteten også, at de, der vil læse videre, kan sikre sig de nødvendige forudsætninger i de tekniske erhvervsuddannelser.
For Socialdemokratiet er det overordentlig positivt, men også nødvendigt, at arbejdsmarkedets parter har arbejdet med ved udformningen af dette forslag og står inde for hovedlinjerne heri.
Dermed er de nemlig forpligtet til at medvirke positivt til at gennemføre forslaget i praksis.
Det er som sagt Socialdemokratiets hensigt, at uddannelsessystemet skal være overskueligt, imødekommende i forhold til den enkeltes ønsker, behov og muligheder og samtidig sikre fleksibiliteten med hensyn til opfyldelsen heraf.
Disse kvaliteter mener jeg forslaget indeholder, og derfor kan Socialdemokratiet støtte forslaget.
Der er tre elementer i svaret.
Det ene er, at når arbejdsmarkedets parter har været med til at lave forslaget, har de også en forpligtelse til at skaffe praktikpladser. Den anden ting, og det står direkte i bemærkningerne til lovforslaget, er, at regeringen vil bringe parterne sammen for at diskutere, hvorledes de rent faktisk skaffer praktikpladserne. Og den tredje ting er, at vi jo fastholder skolepraktikken som en sidste mulighed.